Memoriæ posterorum litteris imprimimus, quod Hugo Miles de Torcennaco, habitum Religionis suscipiens, dedit sancto Petro, et Besuensi Ecclesiæ quoddam mansum apud Rosecium, partemque suam nemoris Montaniaci, laudantibus filiis suis, testibus Roberto Capellano Montis-Salionis, et Widone Milite de Ortis, fratreque ejus Hugone Rufo, cum aliis multis. § Noscant omnes, qui hos legerint apices, quod Oddo Miles de Pichangiis cognomine, dictus Saxo, Monachus ad finem factus, quicquid in molendino apud villam Lucum calumpniabatur, sancto Petro concessit, ipsumque molendinum fratribus suis laudantibus, Besuensi Ecclesiæ perpetuo habendum devote tradidit. Et ne hoc in posterum quisquam in posterum irritare præsumat, subponimus signa testium qui præsentes adfuerunt. Signum Gerardi Abbatis, Rodulfi Sacristæ, Hugonis de Bellojoco, Lebaldi de Genevreris. De Laïcis, Sig. Hugonis, Walterii, Milonis, Humberti fratrum prædicti Oddonis. Sig. Roberti Præpositi, Humberti Divitis, Otberti cocci, Giraldi villici.